***Η ΤΕΧΝΙΚΗ ΤΗΣ ΠΕΡΙΛΗΨΗΣ***

***ΠΡΟΕΡΓΑΣΙΑ***

* ***διαβάζουμε προσεκτικά ολόκληρο το κείμενο, ώστε να κατανοήσουμε το περιεχόμενο του***
* ***σημειώνουμε τις θεματικές προτάσεις των παραγράφων και τις σημαντικότερες λεπτομέρειες τους***
* ***αν δεν υπάρχει θεματική περίοδος, βρίσκουμε πλαγιότιτλο***
* ***εντοπίζουμε την πορεία σκέψης του συγγραφέα, επισημαίνοντας τις διαρθρωτικές λέξεις***

***ΓΡΑΦΗ***

* ***στην αρχή επισημαίνουμε το θεματικό κέντρο του κειμένου και το καταγράφουμε σε μία θεματική πρόταση, π.χ. το κείμενο αναφέρεται/ αναλύει / προσεγγίζει / διερευνά το θέμα***
* ***επιδιώκουμε να υπάρχει ενότητα λόγου, αλληλουχία νοημάτων και συνοχή. Γι’ αυτό χρησιμοποιούμε τις κατάλληλες λέξεις/ φράσεις . Έτσι, μετά την πρώτη περίοδο γράφουμε, π.χ. : Αρχικά ή Πρώτα πρώτα ο συγγραφέας επισημαίνει / υποστηρίζει / διαπιστώνει / εκτιμά / θεωρεί και καταγράφουμε συνοπτικά το περιεχόμενο της πρώτης παραγράφου***
* ***συνεχίζουμε με τη λέξη / φράση, π.χ. : Στη συνέχεια ή Κατόπιν παραθέτει / καταγράφει / σχολιάζει και γράφουμε το περιεχόμενο της επόμενης ή των δύο επόμενων παραγράφων. Συνεχίζουμε με το περιεχόμενο των υπόλοιπων παραγράφων πλην της τελευταίας***
* ***φτάνοντας στην τελευταία παράγραφο, κλείνουμε με τη λέξη: Τέλος ή καταλήγοντας ο αρθρογράφος ή συγγραφέας αναφέρει ότι … και παραθέτουμε συνοπτικά το περιεχόμενο της***

***ΠΡΟΣΟΧΗ!!!***

* ***πρέπει να αποφεύγουμε την υπερβολική αφαίρεση ή γενίκευση***
* ***δεν πρέπει να χρησιμοποιούμε αυτούσιες φράσεις του κειμένου ή να μιμούμαστε το ύφος του. Αν πρέπει να χρησιμοποιήσουμε κάποιες λέξεις πρέπει να τις εντάξουμε στο δικό μας κείμενο***
* ***γράφουμε πάντοτε σε γ΄ενικό πρόσωπο***
* ***πρέπει να αποφεύγουμε τα σχόλια και φράσεις επιδοκιμασίας ή αποδοκιμασίας του αρχικού κειμένου. Χρησιμοποιούμε σε ορισμένα σημεία παθητική σύνταξη, για να πετύχουμε ποικιλία και να προσδώσουμε πιο αντικειμενικό ύφος***
* ***η έκταση μας πρέπει να είναι ανάλογη της έκτασης του αρχικού κειμένου***

***Σε επικοινωνιακό πλαίσιο, εάν η ζητούμενη περίληψη είναι: προσχεδιασμένος προφορικός λόγος ( εισήγηση, ομιλία), προσθέτουμε προσφώνηση και αποφώνηση, ανάλογα με τους δέκτες. Προσφώνηση: αγαπητοί συμμαθητές και συμμαθήτριες, συνδημότισσες και συνδημότες, κυρίες και κύριοι. Αποφώνηση: σας ευχαριστώ για την προσοχή σας ή σας ευχαριστώ που με ακούσατε…***

***Σε άρθρο βάζουμε σχετικό με το θέμα τίτλο, με αναφορική κυρίως χρήση της γλώσσας…***

***Η τεχνική της περίληψης μιας συνέντευξης***

***Ενδεικτική σχηματική παρουσίαση της περίληψης: το κείμενο περιέχει τη συνέντευξη/ αποτελεί το περιεχόμενο της συνέντευξης που παραχώρησε/ έδωσε ο/η … ( ιδιότητα, όνομα και επώνυμο του προσώπου) στον δημοσιογράφο του … ( μέσο ενημέρωσης) … ( όνομα και επώνυμο δημοσιογράφου). Σε αυτήν εκφράζει/ διατυπώνει/παραθέτει τις απόψεις του για… ( επιγραμματική αναφορά των θεμάτων). Αρχικά , απαντώντας σε ερώτηση σχετική με … αναφέρει … Στη συνέχεια , τονίζει… Τέλος, σε ερώτηση αναφορικά με … υποστηρίζει…***

***Η τεχνική της περίληψης μιας συζήτησης***

***Ενδεικτική σχηματική παρουσίαση της περίληψης: το κείμενο αποτελεί το περιεχόμενο της συζήτησης / το κείμενο περιέχει τη συζήτηση/ το κείμενο αποτελεί μέρος της συζήτησης που έγινε στο … ( τόπος), το … ( χρόνος), στο … ( είδος εκδήλωσης) με θέμα … ( προσδιορισμός θέματος), με τη συμμετοχή … ( αναφορά στις ιδιότητες των συμμετεχόντων). Στην αρχή της συζήτησης ο/ η αναφέρθηκε … και επισήμανε … Ο/Η … παρεμβαίνοντας τόνισε … Στη συνέχεια ο/η … υπογράμμισε … και εξέφρασε την άποψη … Τέλος, ο /η πρότεινε …***